ועדת הפנים ואיכות הסביבה, כנסת 17, פרוטוקול מספר 459, 2008-10-26 12:00

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום ביטול אכרזה על חלק מהגן הלאומי הר הכרמל לפי תוכנית עד/1255/ג/256 – עוספיה.

אהובה פלג: אציג את הבקשה.

אהובה פלג: הגן הלאומי ושמורת הטבע הר הכרמל הוכרזו ב-1971 בהיקף של 100,000 דונם.

אהובה פלג: התוכנית שלפנינו היקפה כ-17.5 דונמים.

אהובה פלג: מטרתה להקים בית-ספר וגני ילדים בשכונה המזרחית בעוספיה.

אהובה פלג: כיום בעוספיה יש שני בתי-ספר ושלושה גני ילדים.

אהובה פלג: התלמידים לומדים שם בצפיפות רבה במתחם שגודלו כ-6 דונמים, כאשר התקנים קובעים חצי דונם לכיתה.

אהובה פלג: בעוספיה 39 כיתות לומדות ב-6 דונמים בבית-ספר שהיה צריך להיות מוקם על פני כ-19 דונמים.

אהובה פלג: האיתור הזה נבחר לאחר בחינת חלופות.

אהובה פלג: הוא הוצע על-ידי רשות הטבע והגנים הלאומיים.

אהובה פלג: הוא הוצע מחוץ להסדר שהיה בין מנכ"ל רשות הטבע והגנים הלאומיים ובין ראש המועצה.

אהובה פלג: בתוכנית הזאת יש הוראות דקדקניות מאוד כדי לצמצם ולמזער את הפגיעה הנופית.

אהובה פלג: נקבעה למשל תוכנית פיתוח לשיקום צמחי.

אהובה פלג: נקבע כי כל עבודות הפיתוח יהיו בתחום התוכנית.

אהובה פלג: לפני תחילת העבודות יוקם קיר וגדר לתיחום פיזי על מנת למנוע שפיכת פסולת ודרדרת אל מחוץ לשטח התוכנית.

אהובה פלג: כל הביצוע והליווי של העבודות יהיו בפיקוח של רשות הטבע והגנים הלאומיים.

אהובה פלג: ניתנה הסכמה.

אהובה פלג: התוכנית אושרה בשיטות ותכנון, אושרה על-ידי מועצת גנים ושמורות.

אהובה פלג: היא אושרה על-ידי ....

אהובה פלג: שאישרה גריעה של השטח, ואושרה בוועדה המחוזית באוקטובר 2006.

אהובה פלג: ניתנה הסכמה לביטול האכרזה של השר להגנת הסביבה, מועצת גנים לאומיים, הרשות המקומית עיר הכרמל והממונה על המחוז.

אופיר פינס-פז: מי עוד רוצה להתבטא בעניין הזה?

אופיר פינס-פז: בבקשה אדוני ראש העיר.

22151: כפי שציינה כאן גברת אהובה פלג, אנחנו מנסים להקים בית-ספר בעוספיה כבר למעלה מ-19 שנים.

22151: לצערי הרב בגלל הבעיות שהיו בזמנו עם רשות הפארק בשל מחסור בשטחים ציבוריים – אינני יודע אם החברים מודעים לכך ש-97% מן האדמות של עוספיה הן אדמות פרטיות.

22151: מצאנו את האדמה הכי מתאימה ולשמחתי הרבה קיבלנו את כל האישורים באמצעות הוועדה המחוזית, הממונה על המחוז והשר להגנת הסביבה.

22151: יש כמובן תקציב במשרד החינוך להקמת בית-הספר הזה.

22151: התכנון הסתיים כבר מזמן ואנחנו מחכים רק לגריעת השטח כדי להתחיל בעבודות.

22151: בנוסף, כפי שציינה גברת אהובה פלג, בעוספיה יש שני בתי-ספר במתחם קטן מאוד, אבל כלפי אחד מהם הוצא צו הריסה כך שהמצב מסוכן מאוד.

22151: אנחנו חייבים להתחיל בבניית בית-הספר החדש כדי לפתור בעיה אקוטית מאוד וקשה מאוד בישוב עוספיה.

אופיר פינס-פז: מישהו מהארגונים הירוקים נמצא כאן?

ענת יציב: אני מרשות הטבע והגנים הלאומיים.

ענת יציב: התוכנית הזאת אושרה כבר לגריעה במועצת גנים בשנת 2002 אבל רוב שטחה נכלל בתחום שסוכם בין רשות הטבע והגנים הלאומיים ובין שני הכפרים לשם הרחבת הכפרים וצמצום שטח הגן הלאומי שעוטף אותם.

ענת יציב: רוב השטח כאן אכן נכלל בתחום השטח שעליו סוכם, זה אחד המתחמים שסוכם שנוותר עליו מאחר ושאר השטח נמצא בבעלות פרטית.

ענת יציב: מאחר ומדובר על מבנים ציבוריים זה השטח שהפגיעה בו מינימלית מבחינת אדמות מדינה.

אופיר פינס-פז: אני לא מצליח להבין.

אופיר פינס-פז: אתם אישרתם את זה ב-2002.

אופיר פינס-פז: אנחנו כבר בסוף 2008.

אופיר פינס-פז: מה קורה במדינה הזאת?

אופיר פינס-פז: אתם כל-כך לא יוצלחים?

אופיר פינס-פז: אני לא מדבר עליך אישית.

אופיר פינס-פז: אני פשוט לא מצליח להבין מדוע המדינה פועלת כך.

אופיר פינס-פז: מי הם הפקידים האלה?

יסמין טלמון: זה לא רק הפקידים.

אופיר פינס-פז: אז מי?

אופיר פינס-פז: הייתי שר הפנים ב-2005.

אופיר פינס-פז: זה היה על שולחני ולא אושר?

אופיר פינס-פז: בוועדה זה נמצא חודשיים.

אופיר פינס-פז: איפה אתם כבר 6-7 שנים?

אופיר פינס-פז: אלוהים ישמור! מה זה?

אופיר פינס-פז: אתם מקבלים משכורת.

אופיר פינס-פז: אם אתם לא רוצים אל תעבדו, תעזבו.

אופיר פינס-פז: אי אפשר כך לעבוד.

אופיר פינס-פז: אתם גומרים את המדינה.

אופיר פינס-פז: לא ייתכן שבמשך 17 שנים יחכו לבית-ספר בעוספיה.

אופיר פינס-פז: זה גומר את המדינה.

אופיר פינס-פז: אתם לא מבינים את זה?

אופיר פינס-פז: אי אפשר כך להמשיך, כל אחד בתחום שלו, ואני פוגש כאן את נציגי משרדי הממשלה.

אופיר פינס-פז: זה פשוט כושר ביצוע אפס.

אופיר פינס-פז: אם כך היה פועל הסקטור הכלכלי במדינת ישראל היינו היום בים.

אופיר פינס-פז: אתם לא מבינים את זה?

אופיר פינס-פז: אני כבר לא נכנס בכלל לפרטי התוכנית.

אופיר פינס-פז: היא אושרה במועצת גנים ב-2002.

אופיר פינס-פז: איך ייתכן שהיא באה רק בסוף אוקטובר 2008 לוועדת הפנים והגנת הסביבה של הכנסת?

אופיר פינס-פז: זה לא ייתכן.

אופיר פינס-פז: זה לוח זמנים מטורף.

אופיר פינס-פז: אם רוצים להיות נגד – נהיה נגד, אבל אם רוצים להיות בעד – גם להיות בעד לוקח 6 שנים?

אופיר פינס-פז: הערות על התוכנית עצמה, בבקשה.

תומר רוזנר: בירורים מוקדמים שערכנו עם משרד הפנים ועם רשות הטבע והגנים הלאומיים העלו כמה נקודות שהוועדה צריכה להתייחס אליהן.

תומר רוזנר: קודם כול אני רוצה לציין לשבח גם את גברת טלמון ממשרד הפנים וגם את גברת יציב מרשות הטבע והגנים הלאומיים שסיפקו לנו מידע מפורט ומלא ובאמת עמדו לרשותנו בכל מה שביקשנו.

תומר רוזנר: דבר אחד, אכן צוין באשר לתוכנית שיש כאן הוראות שקובעות כי בזמן הבנייה צריך להקים קיר ודברים שימנעו חריגה של פסולת הבנייה אל תוך השמורה.

תומר רוזנר: אנו ממליצים לשקול לחייב גידור מלא כדי שאפשר יהיה להבטיח שלא תהיה חריגה נוספת אל תוך השמורה.

תומר רוזנר: בעיה נוספת שהתעוררה כדי להבטיח את השימור הנופי, יש שם עצי אורן שצריך לכרות אותם וצריך לשקול אם רוצים לחייב נטיעה חלופית.

תומר רוזנר: כך גם מופיע בהצעת חוק שמונחת על שולחן הוועדה.

אופיר פינס-פז: אני מבין שיש היום סמכות לפקיד היערות גם בלי הצעת החוק הזאת להורות על נטיעה חלופית.

תומר רוזנר: יש שם מספר גדול של עצים.

אהובה פלג: יש הוראות בעניין הזה, ככל שאני זוכרת: "במידת האפשר יישמרו העצים הקיימים בתחום התוכנית וישולבו בפיתוח האתר.

אהובה פלג: היתר הבנייה יכלול מיפוי העצים לשימור וקביעת הוראות לסימונם ולשמירתם בזמן ביצוע העבודות".

אופיר פינס-פז: מה עם נטיעה חדשה או הזזה של עצים?

אופיר פינס-פז: זה לא כתוב.

אופיר פינס-פז: כאן כתוב שינסו לשמור על הקיים, אבל מה עם מה שלא יוכלו לשמור?

אופיר פינס-פז: מה עם נטיעות חלופיות?

אופיר פינס-פז: מה עם הזזת עצים?

אופיר פינס-פז: את יודעת שאפשר להזיז עצים.

אופיר פינס-פז: זה לא כתוב.

אהובה פלג: "עקירת והעתקת העצים תיעשה בכפוף לתוכנית".

אהובה פלג: "הצמחים שישתלו בשטחים הגובלים בפארק הכרמל יהיו ממינים מקומיים, ממקור כרמלי, ובתיאום עם רשות הטבע והגנים הלאומיים".

אהובה פלג: יש כאן כמה סעיפים לעניין העצים.

אופיר פינס-פז: מי יממן את פעולת השיקום הנופי, כולל העצים?

אהובה פלג: הרשות המקומית אמורה לעמוד בכל הדרישות.

תומר רוזנר: כפי שאמרתי, יש שם צורך באישור של רשות הטבע והגנים הלאומיים לעניין תצורת המבנים.

תומר רוזנר: יש שם כפי שהבנתי איזו שדרת עצים שצריך לשמור עליה.

תומר רוזנר: אולי גברת יציב תוכל לפרט יותר.

ענת יציב: דובר על המבנה של בית-הספר שישתלב בטופוגרפיה ויתחשב בנִצְפוּת הרחוקה, כיצד כל האזור הזה נִצְפַה מרחוק.

ענת יציב: סוכם על מבנה של בית-ספר מדורג.

ענת יציב: אני חייבת להגיד שלמרות שסוכם שנקבל את התוכניות המפורטות של המבנה לא קיבלנו אותן עד היום אז אני לא יודעת להגיד אם מה שסוכם אכן מבוצע בשטח.

ענת יציב: התוכנית שקיבלתי היא תוכנית צבועה בלי המבנה של בית-הספר, בלי נספח הבינוי ולכן אינני יכולה לדעת אם מה שסוכם על מבנה מדורג אכן מבוצע.

ענת יציב: דובר גם על שמירת העצים ככל האפשר על מנת למנוע נִצְפוּת על המבנה.

ענת יציב: על כך אני לא יכולה לענות כי לא ראיתי את תוכנית הבינוי.

אופיר פינס-פז: ואם תראי?

ענת יציב: אז אפשר יהיה לראות אם באמת מדובר על מבנה מדורג.

אופיר פינס-פז: אם תראי שהתוכנית לא לשביעות רצונך, מה תוכלי לעשות?

ענת יציב: אתם יכולים לעשות.

ענת יציב: אני לא יכולה כבר כלום.

ענת יציב: זה השלב האחרון.

אופיר פינס-פז: מה אנחנו יכולים לעשות?

ענת יציב: זה שיחה תיאורטית כי אולי הכול בסדר, אבל אני אומרת שוב, הסיכום היה שהחומר יגיע לידינו והוא לא הגיע.

תומר רוזנר: יש בעיה עקרונית יותר שמתעוררת בנושא פארק הכרמל ותראו אותה בבקשות הבאות.

תומר רוזנר: חלק מהמגמה של משרד הפנים בפנייה לוועדת הפנים והגנת הסביבה בנושאים האלה היא הכשרת בנייה בלתי חוקית קיימת.

תומר רוזנר: בית-הספר הזה לא קיים עדיין, אבל בפארק הכרמל יש אזורים רבים – ואפשר לראות את זה בתסריטים – של בנייה בתוך השמורה.

אופיר פינס-פז: במה זה קשור לתוכנית שלפנינו?

תומר רוזנר: יש הסדר בין הרשות המקומית ובין רשות הטבע והגנים הלאומיים, שמצד אחד מכשיר חלקים מן הבנייה הזאת ומאפשר אותם, ומצד שני תוחם בדיוק את האפשרויות של הפיתוח.

תומר רוזנר: באים כאן עם תוכנית נקודתית של בית-הספר שלא מתייחסת להיבט הרחב.

אופיר פינס-פז: עם כל הכבוד, זאת תוכנית נקודתית.

אופיר פינס-פז: אני מכיר את הנושא הרחב.

אופיר פינס-פז: זה לא הזמן להכניס אותו, ולא נכניס אותו.

תומר רוזנר: עליכם להיות ערים אליו.

אופיר פינס-פז: תאמין לי שאנחנו ערים אליו ויודעים.

אופיר פינס-פז: ועדות התכנון והבנייה עובדות על זה.

אופיר פינס-פז: זה עניין כבד מאוד.

אופיר פינס-פז: יש לפעמים יותר הצלחות, לפעמים פחות הצלחות.

אופיר פינס-פז: הדבר היחיד שאני מסכים בהשלכה של זה נוגע להערה הראשונה שלך, שצריך לגדר את המקום שבו נקבע גבול התוכנית כדי שלא תהיה פריצה.

אופיר פינס-פז: בהחלט חייבים לגדר בגידור מסיבי.

אופיר פינס-פז: זה יהיה התנאי שלנו לאישור התוכנית.

22151: לזה הסכמנו.

אופיר פינס-פז: זה גם הגיוני.

אופיר פינס-פז: הגידור צריך להיות קבוע, לא רק בשלב הבנייה, כדי שלא תהיה גלישה מהשטחים שאושרו לטובת התוכנית לשטחים שלא אושרו.

אופיר פינס-פז: הדבר הזה צריך להיות חד וחלק.

אופיר פינס-פז: עניין השיקום הנופי חייב להיות תנאי לאישור התוכנית.

אופיר פינס-פז: אנחנו רואים בזה עניין מרכזי ומכריע.

אופיר פינס-פז: בוודאי קודם כול העצים, אבל לא רק, יש עוד נושאים שקשורים לשיקום נופי.

אופיר פינס-פז: בעניין הזה הרזולוציות שאליהן הגעתם הן בסדר, פרט לכך שעדיין לא ראיתי תוכנית שיקום נופי.

אופיר פינס-פז: מישהו עשה תוכנית שיקום נופי כבר?

22151: עשינו תוכנית כזאת בבניית בית-ספר תיכון בדלית אל כרמל.

אופיר פינס-פז: בתוכנית שלפנינו אין תוכנית שיקום נופי.

אופיר פינס-פז: זה התפקיד של פקיד היערות הראשי.

תומר רוזנר: במקרה הזה לא של פקיד היערות אלא של רשות הטבע והגנים הלאומיים.

תומר רוזנר: זה גן לאומי ולא יער.

אופיר פינס-פז: יש סמכות בחוק שמאפשרת לפונקציונר הרלוונטי – כמדומני פקיד היערות, אבל אולי אני טועה – לקבוע ולהחליט איך משקמים את הנוף במקומות שבהם יש פגיעה קשה בנוף, עקירת עצים ודברים מעין אלה.

אופיר פינס-פז: צריך לראות תוכנית מסודרת כזאת.

אופיר פינס-פז: אני לא יודע מה הפרוצדורה לגבי אישור של התוכנית בהתניה של זה בזה, אבל זה בוודאי הערה שאני מוצא לנכון להעיר.

רונן סגל: אני מניח שזה צריך להיות בשלב של התנאים להיתר, עוד לפני שמוציאים היתר.

רונן סגל: זה חלק מן התכנון של המבנה.

רונן סגל: בזה כלול גם התכנון של הפיתוח והשימור של האתר עצמו.

אופיר פינס-פז: איפה ניתן ההיתר, בוועדה המחוזית או בוועדה המקומית?

רונן סגל: בוועדה המקומית.

אופיר פינס-פז: אז מה יקרה בוועדה המקומית?

אופיר פינס-פז: נהיה תלויים בהחלטתם.

רונן סגל: לשר הפנים יש נציג בוועדה המקומית.

22151: יש לו נציג בוועדה המחוזית.

אופיר פינס-פז: זה לא מספק אותנו.

רונן סגל: אם כותבים בתוכנית המפורטת שעל-פי ההיתר צריך לעשות א', ב', ג', ד' אז הם אמורים להוציא את ההיתר על-פי התוכנית.

אופיר פינס-פז: נאשר את התוכנית בתנאי שתהיה תוכנית שיקום נופי מסיבית ומשמעותית שתביא בחשבון את נושא העצים.

אופיר פינס-פז: בכל מקרה אנחנו מתנים את התוכנית בכך שלא יהיו פחות עצים אחרי בניית בית-הספר מאשר לפני בנייתו.

אופיר פינס-פז: כלומר יצטרכו לנטוע לפחות כמספר העצים שייאלצו לכרות.

אופיר פינס-פז: נשמח כמובן אם ינטעו יותר עצים, אבל בוודאי שלא נסכים לפחות.

אופיר פינס-פז: זה נראה לי סביר.

אופיר פינס-פז: שנית, אנו דורשים שיהיה שיקום נופי אחֵר שהוא לא רק נטיעת עצים.

אופיר פינס-פז: אני לא מומחה בתחום הזה אבל זה בוודאי צריך להיות כתוב בהיתר.

אופיר פינס-פז: אנו דורשים גם גידור של השטח המאושר.

אופיר פינס-פז: בתנאים האלה אנחנו מאשרים את הבקשה לביטול אכרזה על חלק מהגן הלאומי הר הכרמל לפי תוכנית עד/1255/ג/256 בעוספיה.

אופיר פינס-פז: אני מקווה שתצאו כבר לדרך, שהילדים בעוספיה יוכלו ללמוד בבית-הספר הזה.

אופיר פינס-פז: ביטול אכרזה על חלק משמורת הטבע ארבל לפי תוכנית ג/14204 – ואדי אל-חמאם

אופיר פינס-פז: הנושא הבא על סדר היום הוא ביטול אכרזה על חלק משמורת הטבע ארבל לפי תוכנית ג/14204 – ואדי אל-חמאם.

אהובה פלג: ואדי אל-חמאם זה תוכנית מתאר שלפי משרד הפנים מוגדרת כפרויקט 35 הישובים.

אהובה פלג: התוכנית הזאת מבקשת לבטל 32.1 דונם מהשמורה המוכרזת.

אופיר פינס-פז: מה גודלה של השמורה?

יסמין טלמון: 1,400 דונם.

אופיר פינס-פז: 32 דונם זה לא מעט מתוך 1,400 דונם.

אופיר פינס-פז: קודם לקחנו 17 דונם מ-100,000 דונם.

תומר רוזנר: וכפי שאמרתי לך קודם, כאן מסתבר שהרוב כבר בנוי.

אהובה פלג: אם מסתכלים על המפה רואים שביטול השטחים האלה נועד בעיקר לאפשר את כביש הגישה לישוב ואדי אל-חמאם, המשכו על-ידי דרך נופית משולבת, ושטחים מצומצמים מאוד של מסחר תיירותי ועוד השלמות של שטח חקלאי עם שטח ספורט.

אהובה פלג: אם מסתכלים היטב על המפה רואים שזה ממש בקצה של הישוב.

אופיר פינס-פז: אולי תראו לנו את המפה כדי שנוכל לראות את השטח בפועל.

אופיר פינס-פז: מישהו מוואדי אל-חמאם נמצא כאן?

רונן סגל: הנציג של הישוב נמצא בדרך.

רונן סגל: הוא חשב שהדיון מתקיים ב-13:30.

רונן סגל: זה תצלום, כאילו אתה עומד עכשיו על הארבל ומסתכל למטה.

רונן סגל: זה הישוב.

רונן סגל: השמורה יורדת למטה מן הארבל והגריעה מתייחסת לשטח בשוליים של השמורה.

אהובה פלג: זה המצב הקיים.

אהובה פלג: אפשר לראות כאן בבירור את הקו של השמורה.

אהובה פלג: הגריעות הן עבור דרך הכניסה לישוב, קצת מרחיבים את הדרך הקיימת לדרך נופית משולבת; יש כאן שטח חקלאי ומגרש ספורט; וכאן השלמה של מסחר תיירותי.

אופיר פינס-פז: זה צמוד-דופן לגמרי לישוב.

אופיר פינס-פז: יש גם משהו מעבר לכביש?

אהובה פלג: לא.

אהובה פלג: זה תוכנית המתאר של הישוב.

אהובה פלג: זה שביל לבית-עלמין שנשאר בתחום השמורה.

אופיר פינס-פז: 30 דונם נשמע הרבה.

רונן סגל: זה 0.2%.

אופיר פינס-פז: כמה ארוך צריך להיות כביש כזה?

רונן סגל: זה כביש כניסה לישוב.

אהובה פלג: בין כביש 90 ו....

אהובה פלג: – כביש עילבון, ממש מעל מגדל.

תומר רוזנר: כמה מתוך ה-30 דונם בנוי כבר?

אופיר פינס-פז: הכול בדיעבד כי לא ביקשו בזמן.

תומר רוזנר: נכון, כי זה מהישובים הלא מוכרים.

אופיר פינס-פז: למישהו יש הערות או התנגדויות?

ענת יציב: יש סוגייה אחת.

ענת יציב: הדרך הזאת, מדרום לה יש ייעוד חדש שנקרא "דרך משולבת".

ענת יציב: בתקנון למרות שזה עלה כמה פעמים אין הסבר מה זה דרך משולבת, אם זה אמור להיות נטוע וכן הלאה.

ענת יציב: אין שום התייחסות מעבר להגדרה "דרך משולבת".

ענת יציב: אני לא מכירה מונח כזה.

אופיר פינס-פז: מה זה "דרך משולבת"?

אהובה פלג: אחפש את התשובה בהגדרות.

ענת יציב: היום קיבלתי את התקנון האחרון מעורך התוכנית.

ענת יציב: קיוויתי שבכל זאת הדבר הזה הוטמע, אך הוא לא הוטמע.

ענת יציב: זה חשוב לנו מאוד מאחר וזה יהיה הגבול בין השמורה ובין הישוב, הדרך המשולבת הזאת.

ענת יציב: לכל האורך זה שמורת טבע או גן לאומי.

ענת יציב: ממערב זה כבר גן לאומי.

ענת יציב: היינו רוצים לדעת מה זה כולל, אילו סוגי נטיעות, איזה השלכה יש להן על שמורת הטבע.

אופיר פינס-פז: מי קובע את זה?

ענת יציב: זה היה במועצת גנים.

ענת יציב: דיברנו על כך שאין הגדרה בתקנון ל"דרך משולבת".

אופיר פינס-פז: מי אמור לקבוע את ההגדרה?

אופיר פינס-פז: הרי זה אנשי מקצוע.

ענת יציב: עורך התוכנית.

אופיר פינס-פז: מי הוא עורך התוכנית?

אופיר פינס-פז: מישהו ממשרד הפנים?

רונן סגל: לא, אדריכל פרטי שעובד עבור משרד הפנים והוועדה הבין-משרדית.

אופיר פינס-פז: אז מה קורה שם?

אופיר פינס-פז: היינו צריכים להזמין את כותבי התוכניות עצמם.

אופיר פינס-פז: אם כבר מביאים תוכנית לאישור צריך להביא את מי שכתב את התוכנית.

תומר רוזנר: משרד הפנים צריך לדאוג לזה.

תומר רוזנר: אנחנו בוועדה לא יודעים מי המתכנן הפרטי.

אהובה פלג: הוא ידע שיש דיון היום.

אופיר פינס-פז: צריך להגיד למשרד הפנים להזמין לכאן את מי שכתב את התוכנית.

תומר רוזנר: הם יודעים שעליהם לבוא.

תומר רוזנר: אמרתי להם להביא איתם את עורכי התוכניות.

קריאה: בואו נגדיר את זה עכשיו.

אופיר פינס-פז: אמרו לי שאמרו לכם להביא את עורכי התוכניות.

אהובה פלג: המונח הזה מצוין בתוכנית בלי סעיף הסבר.

אופיר פינס-פז: תוכלי לברר את זה כעת בטלפון עם כותב התוכנית?

רונן סגל: הוא נמצא כעת בדיון בוועדה המחוזית במחוז הצפון.

אהובה פלג: גברת ענת יציב, האם יש איזו הגדרה מקובלת שהיית רוצה לראות כאן?

אהובה פלג: אפשר לכלול אותה עכשיו בהחלטה.

ענת יציב: הייתי שמחה שייכתב שהנטיעות יהיו בתיאום עם רשות הטבע והגנים הלאומיים.

רונן סגל: אין שום בעיה.

רונן סגל: "הפיתוח של הדרך הנופית והנטיעות לאורכה יהיו בתיאום עם רשות הטבע והגנים הלאומיים".

ענת יציב: זה מספק אותי.

ענת יציב: שלא יהיו מיני צומח פולשים ופורצים.

ענת יציב: חשוב שלא תהיה השפעה על השמורה הצמודה לזה.

ענת יציב: זה לא עניין של בירוקרטיה, ממש לא, אלא עניין מהותי ממש.

אופיר פינס-פז: תעשו תיאום עם הקרן הקיימת לישראל.

אופיר פינס-פז: גם אנשי הקרן הקיימת לישראל יודעים מה זה מינים פולשים ומה זה מינים פורצים.

ענת יציב: אבל הם עדיין ממשיכים לטעת אותם.

אופיר פינס-פז: בקיצור, אני כותב בתוכנית שאין תחליף לרשות הטבע והגנים הלאומיים.

תומר רוזנר: יש כאן שתי בעיות.

תומר רוזנר: בעיה אחת היא בית-העלמין.

תומר רוזנר: בית-העלמין הקיים הוא מחוץ לתוכנית, אבל צמוד לשמורה.

תומר רוזנר: במסגרת התוכנית של הישוב לא הוקצה מקום לבית-עלמין חדש.

תומר רוזנר: זאת אומרת שבית-העלמין ייאלץ, בהנחה שאנשים ימשיכו למות, לפלוש אל תוך השמורה.

תומר רוזנר: לכן צריך להתנות את אישור התוכנית בכך שיקצו מקום מתאים לבית-עלמין חדש כדי שלא תהיה פלישה אל תוך השמורה.

אופיר פינס-פז: מה זה ייתן לך? יש שם בית-קברות, אז הוא יגדל.

תומר רוזנר: הוא ייכנס אל תוך השמורה.

ענת יציב: כבר כעת הוא בתוך שמורת הטבע.

ענת יציב: אם יתרחב אנחנו נראה קברים על חשבון הטבע.

ענת יציב: השאלה עד לאיזה היקף יגדל בית-הקברות כי הישוב הזה הולך וגדל.

אופיר פינס-פז: אז צריך לקבוע לו גודל מרבי.

אופיר פינס-פז: אנחנו לא מפנים עכשיו את בית-הקברות הזה.

תומר רוזנר: לא לפנות, אבל מדובר על קברים חדשים.

אופיר פינס-פז: יש לכם מקום בתוכנית לבית-קברות נוסף?

יסמין טלמון: זה לא עלה אף פעם.

אופיר פינס-פז: צריך להבין שאם ייפתח עוד אתר של בית-עלמין הוא יהיה גם כן בתוך השמורה.

אופיר פינס-פז: היכן הוא ייפתח?

אופיר פינס-פז: על חשבון בתים של מישהו?

אופיר פינס-פז: הוא ייפתח בשוליים של הישוב, משמע: בשמורה.

שלמה אנקר: אם הוא נותן מענה לטווח התוכנית אז בעצם אין עם זה כרגע בעיה.

שלמה אנקר: כאשר הוא לא ייתן מענה והתוכנית תצטרך לגדול אז בכל מקרה יצטרכו לעשות תוכנית חדשה.

שלמה אנקר: זה לא צורך לשנים הקרובות.

אופיר פינס-פז: גם אני סבור כך.

אהובה פלג: עכשיו יפקחו על זה.

אופיר פינס-פז: אולי, אבל גם אם לא אני לא סבור שהעניין עכשיו הוא להקים עוד בית-קברות.

תומר רוזנר: בעיה שנייה, בצד הדרומי יש שטח חקלאי מיוחד.

תומר רוזנר: לגבי השטח החקלאי המיוחד יש התנגדות של המועצה האזורית גליל תחתון ולכן אי אפשר לגרוע אותו כרגע.

אהובה פלג: הוא לא בתחום שאמור להיגרע.

ענת יציב: בוודאי שכן.

תומר רוזנר: החוק קובע שלצורך אישור של ועדת הפנים והגנת הסביבה צריך לקבל את הסכמת הרשות המקומית הרלוונטית.

תומר רוזנר: הרשות המקומית הרלוונטית במקרה הזה היא המועצה האזורית גליל תחתון.

תומר רוזנר: המועצה האזורית גליל תחתון במכתב ששלחה לוועדה לא אישרה, ולכן אי אפשר לאשר.

אופיר פינס-פז: למה זה בא לכאן?

תומר רוזנר: את החלק הזה אי אפשר לאשר.

תומר רוזנר: את כל השאר כן אפשר.

תומר רוזנר: יש הרי אזורים שלא כלולים במועצה האזורית גליל תחתון, שהם בתחום של מגדל.

אופיר פינס-פז: כמה מתוך 30 הדונמים הוא שטח חקלאי מיוחד ששייך למועצה האזורית גליל תחתון?

רונן סגל: כ-6 דונמים.

אופיר פינס-פז: למה לא השגתם את האישורים שלהם?

ענת יציב: השטח שעליו דיברה המועצה האזורית גליל תחתון הוא שטח חקלאי מיוחד שיש לו קונטור עמוק, ולשטח המסומן כאן אין.

ענת יציב: הוא לא בתוך השמורה כי גבול השמורה עובר כאן.

ענת יציב: אי ההסכמה שלהם נובעת מטעות.

אופיר פינס-פז: נכון שהם לא מסכימים, אבל זה לא שטח של השמורה.

אופיר פינס-פז: הם לא מסכימים ברמה העקרונית אבל זה לא קשור לגריעה מן השמורה כי זה לא שטח של השמורה.

תומר רוזנר: הם כתבו במכתבם: "למעט השטחים של שטח חקלאי מיוחד שאותם יש להשאיר בתוך השמורה".

תומר רוזנר: הם התייחסו במפורש לשטחים של השמורה.

ענת יציב: אבל זה לא בתוך השמורה.

אהובה פלג: גברת ענת יציב מדברת על השטח הזה שהוא שטח חקלאי, אבל לא שטח חקלאי מיוחד.

אופיר פינס-פז: כנראה שהמועצה האזורית גליל תחתון מדברים על זה.

רונן סגל: המועצה האזורית גליל תחתון מדברת על חלק מן השטח החקלאי המיוחד.

תומר רוזנר: הם התכוונו לשטח שבתוך השמורה שהוא שטח חקלאי, לא שטח חקלאי מיוחד.

אופיר פינס-פז: זה גם 7 דונמים.

אופיר פינס-פז: למה ההתעקשות של המועצה האזורית גליל תחתון?

אופיר פינס-פז: אני לא מבין את המכתב שלהם ולכן לא מקבל אותו.

אופיר פינס-פז: אין שום שטח חקלאי מיוחד.

אופיר פינס-פז: המכתב הזה קובע שהם מתנגדים לגריעת שטח חקלאי מיוחד.

אופיר פינס-פז: אני שואל פורמלית, האם יש שטח חקלאי מיוחד בגבולות השמורה?

יסמין טלמון: לא.

אופיר פינס-פז: התשובה שלילית.

אופיר פינס-פז: לפיכך במכתב נפלה כנראה טעות ולכן אי אפשר לקבל אותו.

תומר רוזנר: הנושא האחרון הוא הגידור.

תומר רוזנר: יש כאן זליגת מבנים אל תוך אזור השמורה בצד הדרומי וגם שם רצוי להתנות את אישור התוכנית בכך שייעשה גידור בין השמורה ובין המבנים.

רונן סגל: אין שום בעיה להוסיף לתוכנית שהשטח החקלאי שמדרום לדרך הנופית יגודר על גבול התוכנית.

רונן סגל: במקרה הזה אני מציע שיהיה גידור קל ולא מסיבי כי לגידור מסיבי תהיה בולטוּת בשטח, וחבל.

אופיר פינס-פז: בסדר.

אופיר פינס-פז: כאן יהיה גידור קל, בניגוד לבקשה הקודמת שם דרשנו גידור מסיבי.

אופיר פינס-פז: אנחנו מאשרים את הבקשה לביטול אכרזה על חלק משמורת הטבע ארבל לפי תוכנית ג/14204 בוואדי אל-חמאם.

אופיר פינס-פז: ביטול אכרזה על חלק מהגן הלאומי הר תבור לפי תוכנית ג/16613 – דבוריה

אופיר פינס-פז: הנושא הבא על סדר היום הוא ביטול אכרזה על חלק מהגן הלאומי הר תבור לפי תוכנית ג/16613 – דבוריה.

מיכל אמיתי: תוכנית המתאר של דבוריה מקודמת על-ידי מינהל התכנון של משרד הפנים במסגרת פרויקט "אשכולות" של משרד הפנים.

מיכל אמיתי: היא יושבת על המורדות המערביים של הר תבור, בין הר תבור ממזרח לה ובין יער קשת ממערב לה.

מיכל אמיתי: במה שנוגע לנו היום, התוכנית מבקשת גריעה מהגן הלאומי של הר תבור שהיקפו 3,920 דונם והוכרז בשנת 1991.

מיכל אמיתי: מבוקשת גריעה של בסך הכול 32.8 דונם, אבל היא כוללת בתוכה 13.5 דונם שלמעשה אושרו כבר בתוכניות מפורטות קודמות, אלא שבגלל שהתכנון בזמנו היה תכנון ידני יש כל מיני אי-התאמות גרפיות בין הגבול המדויק של הגן הלאומי ובין הגבול של התוכניות האלה.

מיכל אמיתי: התוכנית הזאת מבקשת להסדיר את אי-ההתאמות הללו.

מיכל אמיתי: בנוסף מבוקשת גריעה של 19.3 דונם עבור שטח לספורט ולנופש שנמצא בכניסה של הישוב.

מיכל אמיתי: בחלק ממנו נמצא היום מגרש כדורגל שמאושר בתוכנית מאושרת, שבחלקו נגרע כבר מתוך הגן הלאומי ובחלקו לא נגרע מתוך הגן הלאומי.

מיכל אמיתי: אנחנו מבקשים את האזור שבו קיים מגרש הכדורגל להרחיב לאזור ספורט ונופש שיוכל לשמש כאזור ספורט ונופש אזורי.

מיכל אמיתי: בפרויקט "אשכולות" הכינו גם מסמך של בחינה אזורית של כל הישובים שבסביבה.

מיכל אמיתי: במקרה הזה מדובר באיכסל ודבוריה ונעשתה גם בחינה של צרכים של ישובים נוספים.

מיכל אמיתי: אין היום תחום ספורט ונופש אזורי באף אחד מן הישובים הללו ולכן אנחנו מבקשים לאפשר את הבנייה.

אופיר פינס-פז: מה אמור להיות באזור הנופש והספורט?

אופיר פינס-פז: זה שֵם קוד שלא ברור מה עומד מאחוריו.

מיכל אמיתי: למשל בריכת שחייה, למשל אולם ספורט אזורי.

מיכל אמיתי: כמו קאונטרי קלאב.

אופיר פינס-פז: מי ישקיע שם את הכסף?

מיכל אמיתי: השטח אמור להיות בחלקו שטח סחיר.

מיכל אמיתי: כבר היום יש יוזמות פרטיות בדבוריה שרוצות לפתח שטח כזה לקאונטרי קלאב.

מיכל אמיתי: זאת הבקשה.

עדנאן מסאלחה: אני מהנדס המועצה בדבוריה.

עדנאן מסאלחה: באשר לשאלה האחרונה, קיימת כבר תוכנית.

עדנאן מסאלחה: אנחנו נמצאים בשלב מתקדם של הכנת תוכנית נקודתית מפורטת לגבי הפונקציות השונות באזור הזה.

עדנאן מסאלחה: התוכנית נמצאת בשלבים סופיים.

עדנאן מסאלחה: יש שם מגרש כדורגל ויהיו שם מגרשי טניס, בריכות שחייה, אולמות כושר וספורט ועוד כהנה וכהנה פונקציות אחרות הקשורות בנושא.

עדנאן מסאלחה: כפי שנאמר כאן, האזור הזה ישמש לא רק את הכפר דבוריה אלא את כל הכפרים שמסביב, כולל כפרי הזועביה – יש שם הרבה כפרי זועביה.

עדנאן מסאלחה: זה תוכנית נחוצה מאוד.

עדנאן מסאלחה: חשוב מאוד לציין שליד האזור שבו אנחנו מבקשים גריעה היום נמצאים מגרשים של אנשים פרטיים שנמצאים תחת הייעוד של גנים לאומיים, ממש בסמוך למקום הזה.

עדנאן מסאלחה: זו הערת אגב שאני אומר כאן.

עדנאן מסאלחה: חשוב לי מאוד לציין את זה כאן בוועדת הפנים והגנת הסביבה מפני שהאנשים האלה סובלים מעצם קיום הייעוד הזה על קרקע פרטית.

עדנאן מסאלחה: זו קרקע שהיא כאילו מופקעת, שאי אפשר לעשות בה שום דבר, אך היא קרקע פרטית.

אופיר פינס-פז: ומה עם האזור המבוקש?

אופיר פינס-פז: גם הוא נמצא על קרקע פרטית?

עדנאן מסאלחה: חלק ממנו פרטי.

מיכל אמיתי: האזור המבוקש הוא ברובו קרקע מדינה.

מיכל אמיתי: בין מגרש הכדורגל לכביש – כלומר לא בצד של הגן הלאומי אלא מן הצד השני של מגרש הכדורגל – יש שטח כלוא שהוא בחלקו הגדול אדמה פרטית.

מיכל אמיתי: אנחנו מצרפים אותו לשטח הספורט והנופש.

מיכל אמיתי: צריך להגיד גם שסך הכול השטח לספורט ונופש הוא שטח ברוטו.

מיכל אמיתי: התוכנית היא תוכנית מתארית שצריכים בעקבותיה להכין תוכנית מפורטת.

מיכל אמיתי: זאת אומרת, בתוך השטח הזה ייכנסו גם דרכי הגישה, ייכנסו גם שטחים פתוחים שנדרשים מסביב לצורך השימושים האלה.

מיכל אמיתי: צריך להביא את זה בחשבון.

אופיר פינס-פז: ברור.

אופיר פינס-פז: יש עוד הערות?

תומר רוזנר: שוב אותן הערות שהיו קודם.

תומר רוזנר: גם כאן בחלק מן השטח מדובר למעשה בהכשרה של מבנים שקיימים כבר.

שלמה אנקר: הם מאושרים.

שלמה אנקר: זה לא בנייה בלתי חוקית.

מיכל אמיתי: לפי תוכניות מאושרות.

תומר רוזנר: אינני יודע איך מבנים לפי תוכניות מאושרות יכולים להיות בתוך גן לאומי.

תומר רוזנר: זה מעניין מאוד.

שלמה אנקר: כי עכשיו עשינו הלבשה דיגיטלית.

תומר רוזנר: זאת הכשרה שנוצרה בדיעבד.

עדנאן מסאלחה: יש שם תוכנית מפורטת מאושרת.

תומר רוזנר: לא יכולה להיות תוכנית מאושרת בשטח גן לאומי.

יסמין טלמון: החפיפה נובעת מאיזו סטייה בקנה מידה בתוכניות בגלל איך שהיו מתכננים פעם ללא המחשב, בצורה ידנית, ללא אפשרות להעלות את הדברים אחד על השני ולראות בפוקוס ברור מאוד איפה החפיפה.

יסמין טלמון: לפי הקו אפשר לראות שהוא מנסה לעקוב אחר גבול הגן הלאומי ובכל זאת יש איזו חפיפה.

רונן סגל: זה קצה שמורה, לא לב שמורה.

תומר רוזנר: מכל מקום, ההערות שלי כמו ההערות הקודמות.

תומר רוזנר: ראשית, בנושא הגידור.

תומר רוזנר: שנית, אני כבר לא יודע להגיד אם באזור הזה יש בכלל נטיעות שצריך להחליף אותן.

קריאה: לא.

תומר רוזנר: לא, כי הוא כבר בנוי.

עדנאן מסאלחה: שטח מופר.

תומר רוזנר: שטח מופר, קרי: שטח שכבר פלשו אליו.

עדנאן מסאלחה: על-פי תוכנית.

מיכל אמיתי: למה לומר "פלשו"?

מיכל אמיתי: זה הגדרה מקוממת מאוד.

עדנאן מסאלחה: אני לא מקבל את ההגדרה הזאת.

עדנאן מסאלחה: צריך לחזור מן ההגדרה הזאת.

עדנאן מסאלחה: מה זאת אומרת "פלשו"?

תומר רוזנר: השטח נקרא שטח מופר, קרי: הפרו את החוק.

אהובה פלג: לא הפרו את החוק.

מיכל אמיתי: זה הגבול של הגן הלאומי, זה הגבול של התוכניות המפורטות.

מיכל אמיתי: הסטייה הזאת, כמו סטייה קטנטונת כאן ושם, נבעה מכך ששרטטו אז ידנית והקווים לא התחברו זה עם זה.

תומר רוזנר: לא אתווכח על כך.

תומר רוזנר: יש תמונה.

תומר רוזנר: אפשר לראות.

אופיר פינס-פז: גם אם כאן יש לכם תשובות שמניחות לכאורה את הדעת, ברור שיש הרבה מאוד הפרות והרבה מאוד זליגה והרבה מאוד אנשים שלוקחים את החוק לידיים.

אופיר פינס-פז: קודם כול אין לזה הצדקה, אבל אחרי שאמרתי את זה, זה נובע בין היתר מכך שתוכניות מתנהלות במשך שנים רבות ולא נותנים תשובות בזמן.

תומר רוזנר: למשל שתוכנית מתאר של ישוב מגיעה ב-2008.

אופיר פינס-פז: ואין תוכנית מתאר, ואלף ואחת בעיות, וחונקים את חלק מן הישובים בכוונה תחילה ואחר-כך מתפלאים למה נצרת עילית היא כבר 45% ערבית.

אופיר פינס-פז: למה שלא תהיה?

אופיר פינס-פז: יש שטח של נצרת עילית בתוך נצרת כבר 30 שנה, וכולם יודעים, אך נצרת עילית לא מוכנה לתת אותו לנצרת.

אופיר פינס-פז: אם לא מוכנים אז אנשים באים לנצרת עילית, אין שום בעיה.

אופיר פינס-פז: בעוד 10 שנים יהיה ראש עירייה ערבי בנצרת עילית.

אופיר פינס-פז: מאה אחוז.

אופיר פינס-פז: רק נמשיך לא להיות מוכנים לתת ולא ניתן וכן ניתן.

אופיר פינס-פז: לא יאומן.

תומר רוזנר: יש כאן את נושא הגידור כדי למנוע זליגה נוספת.

תומר רוזנר: יש כאן נושא של רכבל שמופיע בתוכנית, שבכלל לא קשור לגריעה.

תומר רוזנר: הוא מופיע בתוכנית למרות שרשות הטבע והגנים הלאומיים לא רוצה אותו בכלל ולכן מבקשת להשמיט אותו.

תומר רוזנר: זה ממש בתוך הגן הלאומי.

תומר רוזנר: אני מניח שלא תהיה לזה התנגדות.

מיכל אמיתי: דווקא יש התנגדות.

אופיר פינס-פז: זה לא יהיה רווחי.

אופיר פינס-פז: עזבו את זה.

אופיר פינס-פז: אני מכיר את האזור.

מיכל אמיתי: זאת תוכנית מאושרת.

אופיר פינס-פז: מי יקים עכשיו רכבל?

אופיר פינס-פז: איזה איש עסקים יעשה דבר כזה?

ראשיד עבד אל מג'יד: הרכבל זה יזמות אישית.

אופיר פינס-פז: ראיתי עכשיו רכבל בלוגנו בשוויץ, אבל שם יש לאן להרים את הרכבל ויש מה לראות.

אופיר פינס-פז: מה, תקימו רכבל בהר תבור?

אופיר פינס-פז: נו, באמת.

אופיר פינס-פז: מה תראו, את מר מיכה גולדמן בכפר תבור?

אופיר פינס-פז: מי יעלה לשם?

אופיר פינס-פז: כמה יבואו?

מיכל אמיתי: שינוי בקו הכחול יכול לסחוב הפקדה חדשה ואנחנו לא רוצים בזה.

עדנאן מסאלחה: מדובר על שילוב בין האזור החדש שמתוכנן עכשיו ובין הרכבל.

עדנאן מסאלחה: יש יוזמות רציניות למימוש הרכבל.

תומר רוזנר: אבל רשות הטבע והגנים הלאומיים לא מסכימה לזה.

אדיב דאוד: זה התוכנית של רשות הטבע והגנים הלאומיים בעצמה, הם יזמו אותה.

אופיר פינס-פז: למה אתם חוזרים בכם מהיוזמה שלכם?

ענת יציב: זה לא יוזמה שלנו כגוף של רשות הטבע והגנים הלאומיים, אלא של רשות גנים לאומיים בעבר.

ענת יציב: היום התפיסה שונה.

אופיר פינס-פז: מה התפיסה השונה היום?

מיכל אמיתי: תביני שאם נוציא את זה מהקו הכחול זה לא מבטל את התוכנית.

מיכל אמיתי: היא נשארת מאושרת.

ענת יציב: יש הבדל בין תוכנית ישנה מאוד של גן לאומי שמסומן בה רכבל ובאכרזה זה לא מופיע ובין תוכנית שמאושרת ב-2009 ומסמנת רכבל.

ענת יציב: זה ההבדל, אם משהו סומן שם לפני 20 שנים והיום התפיסות השתנו.

שלמה אנקר: אז הוא לא תקף?

אופיר פינס-פז: את לא מסבירה מה השתנה בתפיסות.

ענת יציב: הוא תקף, אבל כשאתה מאשרר את זה בתוכנית של 2009 - - -

אופיר פינס-פז: את צריכה להסביר למה אתם חוזרים בכם מהדבר הזה.

אופיר פינס-פז: מה השתנה בתפיסה?

קריאה: יש לנו כאן גם בעיה סטטוטורית.

ענת יציב: אנחנו לא מבינים מראש למה זה היה, מה היה הרציונל.

ענת יציב: נכון להיום נראה לנו שלא צריך להיות שם רכבל.

ענת יציב: זה הכול.

אופיר פינס-פז: למה אתם אומרים שצריך להיות רכבל?

מיכל אמיתי: הרכבל אמור לקום גם על שטחים פרטיים?

עדנאן מסאלחה: אסביר שוב.

עדנאן מסאלחה: דווקא היום נמצא אצלנו יושב-ראש ועדה ממונה שהוא איש רשות הטבע והגנים הלאומיים לשעבר, מר מושון גבאי.

עדנאן מסאלחה: אנחנו מקדמים יוזמות של שילוב בין שני האזורים האלה.

עדנאן מסאלחה: צחוק, צחוק, אבל זה רציני.

עדנאן מסאלחה: אספר לכולכם סיפור על פרויקט שיכול היה להתממש.

עדנאן מסאלחה: בתחילת שנת 2000 הגיעה חברה מחוץ-לארץ שרצתה לבנות את הרכבל הזה.

עדנאן מסאלחה: הם נתקלו בקשיים בירוקרטיים ממשיים בתוך המדינה.

עדנאן מסאלחה: אני ליוויתי אותם.

אופיר פינס-פז: יש היתכנות כלכלית לפרויקט הזה?

עדנאן מסאלחה: כן.

אופיר פינס-פז: אנחנו לא מתכננים ואין לנו את הניסיון לדעת אם צריך רכבל או לא צריך רכבל.

אופיר פינס-פז: עם כל הכבוד, אתם מביאים בפני הוועדה דברים בלתי אפשריים ואנחנו לא מתכוונים להתעסק בזה.

אופיר פינס-פז: אנחנו מתכוונים להתמקד בעניין גריעת השטח לטובת הבקשה, זה הכול.

אופיר פינס-פז: אנחנו לא נכנסים עכשיו מה יהיה בתוכן הפנימי שלה.

אופיר פינס-פז: נתנֶה את העניין הזה בגידור.

שלמה אנקר: למה הכוונה?

שלמה אנקר: הרי אנחנו לא נכנסים לתחום הגן הלאומי.

ענת יציב: יש שלושה מתחמים של בינוי שצמודים לישוב.

שלמה אנקר: מבחינה סטטוטורית מה אנחנו אמורים לעשות?

שלמה אנקר: הרי הגידור יהיה מחוץ לקו הכחול.

שלמה אנקר: איך אני יכול לקבוע הנחיות?

ענת יציב: זה על הקו הכחול.

ענת יציב: יש שם שלושה מתחמי בינוי.

ענת יציב: הדרך היא גבול ברור מאוד, אבל יש עוד שלושה מתחמים, שניים של בינוי של בתים פרטיים ואחד של מגרש הספורט.

ענת יציב: חשוב לגדר.

אופיר פינס-פז: אנחנו מאשרים את הבקשה לביטול אכרזה על חלק מהגן הלאומי הר תבור לפי תוכנית ג/16613 בדבוריה.

אופיר פינס-פז: שיהיה בהצלחה.

אופיר פינס-פז: תודה רבה.

אופיר פינס-פז: הישיבה נעולה.